Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

– Jeg trodde mannen min hadde bestilt noe da en stor lastebil plutselig kom kjørende.

Da Linn Langum litt seinere gikk ut av døra hjemme på gården i Drammen stod en stor og gul pall midt på gårdsplassen. Pallen var full av snø, og hadde navnet «Påskeegget 2020».

Pallen var en påskegave fra hyttenaboene på Golsfjellet, hvor familien på tre har hytte.

Linn Langum trodde mannen hadde bestilt noe stort, men det viste seg å være et «påskeegg» fra hyttenaboene. Du trenger javascript for å se video. Linn Langum trodde mannen hadde bestilt noe stort, men det viste seg å være et «påskeegg» fra hyttenaboene.

Som mange andre har familien måttet holde seg hjemme denne påsken, på grunn av det såkalte hytteforbudet.

– Vi er vanligvis på hytta så ofte vi kan, så å si hver helg. Så dette er rett og slett depressivt, sier Linn.

Det var Hallingdølen som først omtalte saken.

Hyttenaboene har gjort det de kan for å friste familien fra Drammen. Foto: Privat

Alle hyttenaboene på fjellet

Nå har altså litt av Golsfjellet kommet til Drammen. Kubikkmeter med snø har blitt til skispor på den ellers bare gårdsplassen. Pappa Runar har kunnet spenne på seg skiene, og tatt en to meters skitur.

Runar Langum måtte finne frem skiene for å teste ut påskesnøen. Du trenger javascript for å se video. Runar Langum måtte finne frem skiene for å teste ut påskesnøen.

– Vi lo så godt når vi så hva den store pallen inneholdt, og skjønte fort hvor den kom fra, ler Linn.

De fleste av hyttenaboene deres i Gol er også bosatt i kommunen, og har dermed lov til å oppholde seg på hyttene sine. De har vært flinke til å fortelle familien i Drammen om hvor fint de har det på fjellet.

– Men vi kan ikke gjøre det for hyggelig, da blir dem gærne, ler hyttenabo Per-Anders Brøto.

Han og resten av gjengen fra Gol merker at noe mangler på fjellet nå uten Langum-familien.

– Det er alltid veldig sosialt, og hyggelig at de som kommer nedenfra fra blandes med oss lokale, sier hyttenaboen.

En av hyttenaboene sørget for at påskeegget fikk plass på en av leveransene firmaet hans hadde til byen i løpet av påsken. Foto: Privat

Opp på hytta etter påske

På tross av et oppløftende påskeegg i påskeferien, tror ikke familien de klarer å holde seg unna Golsfjellet så fort hytteforbudet oppheves 20. april.

– Vi er nok førstemann opp. Vi får handle her i byen, og holde en meters avstand til de som måtte være der oppe.